নকল হতে পারে নতুন নোটও। সেই নকলের প্রবেশপথেই আগল দিতে চাইছে নরেন্দ্র মোদী সরকার। তাই নতুন করে কেন্দ্রের নজরে এসেছে বাংলাদেশ সীমান্ত লাগোয়া পশ্চিমবঙ্গের মালদহের কালিয়াচক ও তার সংলগ্ন এলাকা। কেন্দ্রের আশঙ্কা, পাকিস্তান নতুন ৫০০ ও ২০০০ টাকার নোট জাল করতে শুরু করলে, তা এই কালিয়াচকের মতো এলাকা দিয়েই ভারতে ঢোকানোর চেষ্টা হবে। কারণ, এমন এলাকা দিয়েই এত দিন জাল নোট ভারতে ঢুকেছে। পুরনো ৫০০ ও ১০০০ টাকার নোট বাতিল করে কালো টাকার পাশাপাশি এক ধাক্কায় দেশ জুড়ে ছড়িয়ে থাকা জাল টাকাও শেষ করতে চেয়েছেন মোদী। কারণ, অধিকাংশ জাল টাকা ওই দুই নোটে রয়েছে। নতুন নোট চালুর পর কেন্দ্রীয় স্বরাষ্ট্র প্রতিমন্ত্রী কিরেণ রিজিজু দাবি করেছিলেন, এ বার করাচি ও পেশোয়ারের জাল নোট ছাপাখানাগুলিতে আর কোনও কাজ থাকবে না। কিন্তু গোয়েন্দারা বলছেন, এমন ভাবার এখনও কোনও কারণ নেই। এই ছাপাখানাগুলি চলে আইএসআই-এর মদতে। একেবারে নিখুঁত ভাবে নোট জাল করার জন্য অত্যাধুনিক প্রযুক্তি ব্যবহার হয় সেখানে। কাজেই নতুন নোটে যতই জাল হওয়া এড়ানোর ব্যবস্থা থাক না কেন, তা-ও জাল হয়ে যেতে পারে। এই পরিস্থিতিতে আজ অর্থ বিষয়ক সচিব শক্তিকান্ত দাস বলেন, ‘‘জাল নোট কোথা দিয়ে দেশে ঢোকানো হতে পারে, সেই বিপজ্জনক জায়গাগুলি চিহ্নিত করেছে নিরাপত্তা ও গোয়েন্দা সংস্থাগুলি। মোদী একটি টাস্ক ফোর্স তৈরি করেছেন। তারা এই সব এলাকার উপরে নজর রাখছে।’’ এ বিষয়ে রাজ্যের মুখ্যসচিবের সঙ্গেও যোগাযোগ রাখছেন অর্থ মন্ত্রকের কর্তারা। সরকারি সূত্রের খবর, গোয়েন্দাদের চিহ্নিত এলাকাগুলির তালিকায় সবার উপরেই রয়েছে কালিয়াচক। অতীতে দেখা গিয়েছে, মালদহ থেকেই উত্তরপ্রদেশ, বিহার হয়ে দিল্লি-সহ গুরুত্বপূর্ণ শহরে ছড়িয়ে পড়ে জাল নোট। মালদহে জাল নোটের রমরমা নিয়ে চিন্তিত রাজ্য সরকারও। ওই তল্লাটে জাল নোট ও অন্যান্য দেশবিরোধী কার্যকলাপ রুখতে সিআইডি-কে বিশেষ দায়িত্ব দেওয়া হয়েছে। জাল নোটের কারবারিদের বিরুদ্ধে এখন ইউএপিএ-তেও মামলা রুজু করছে সিআইডি। পুলিশের তৎপরতা বেড়ে যাওয়ায় কালিয়াচকের কাছাকাছি এলাকায় দুষ্কৃতীরা নতুন জাল নোট পাচার করিডরও তৈরি করছে বলে গোয়েন্দারা খবর পেয়েছেন। তদন্তকারীদের বক্তব্য, প্রতি বছর গড়ে অন্তত ৭০ কোটি জাল টাকা ধরা পড়ে। যতটা ধরা পড়ে না, তা হিসেবেরই বাইরে। স্বরাষ্ট্র মন্ত্রকের পরিসংখ্যান অনুযায়ী, চলতি বছরের সেপ্টেম্বর পর্যন্ত ২২ কোটি ৯০ লক্ষ টাকার জাল নোট ধরা পড়েছে।